RO Jurnalul Oficial al Uniunii Europene C 225/11

Publicarea unei cereri de modificare în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2016/C 225/08)

Prezenta publicare conferă dreptul de opoziție la cererea de modificare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1).

CERERE DE APROBARE A UNEI MODIFICĂRI CARE NU ESTE MINORĂ A CAIETULUI DE SARCINI AL UNEI DENUMIRI DE ORIGINE PROTEJATE/INDICAȚII GEOGRAFICE PROTEJATE

Cerere de aprobare a unei modificări în conformitate cu articolul 53 alineatul (2) primul paragraf din Regulamentul (UE) nr. 1151/2012

„ŠTAJERSKO PREKMURSKO BUČNO OLJE”

Nr. UE: SI-PGI-0105-01361 – 2.9.2015

DOP ( ) IGP ( X )

1. Grupul solicitant și interesul legitim

GOLICA GIZ Trg svobode 3 SI-2310 Slovenska Bistrica SLOVENIJA

Grupul care depune prezenta cerere este cel care a depus cererea pentru protejarea denumirii „Štajersko prekmursko bučno olje”, deci are un interes juridic legitim.

2. Statul membru sau țara terță

Slovenia

3. Rubrica din caietul de sarcini care face obiectul modificării (modificărilor)

— ☐ Denumirea produsului — ☒ Descrierea produsului — ☐ Aria geografică — ☐ Dovada originii — ☒ Metoda de producție — ☐ Legătura — ☒ Etichetarea — ☒ Altele

4. Tipul modificării (modificărilor)

— ☒ Modificare a caietului de sarcini al unei DOP sau al unei IGP înregistrate, care nu trebuie considerată minoră în conformitate cu articolul 53 alineatul (2) al treilea paragraf din Regulamentul (UE) nr. 1151/2012 — ☐ Modificare a caietului de sarcini al unei DOP sau al unei IGP înregistrate pentru care nu a fost publicat un document unic (sau un echivalent al acestuia), modificare ce nu trebuie considerată minoră în conformitate cu articolul 53 alineatul (2) al treilea paragraf din Regulamentul (UE) nr. 1151/2012

5. Modificare (modificări)

1. Descrierea produsului

Trebuie corectat intervalul referitor la conținutul de acid stearic (C18:0) de la rubrica „Predstavitev izdelka” (Prezentarea produsului). Intervalul referitor la conținutul de acid stearic indicat în caietul de sarcini aprobat în conformitate cu reglementările naționale, de „3-15”, trebuie corectat în „3-16”.

Rubrica „Upravičenost do označbe geografska označba” (Eligibilitate pentru o indicație geografică) conține informații privind suprafețele semănate cu dovleci pentru ulei și privind soiurile semănate. Mărimea suprafeței semănate cu dovleci pentru ulei și soiurile acestora variază de la an la an. Prin urmare, nu este necesar ca aceste informații să figureze în caietul de sarcini.

2. Metoda de producție

În diagrama care arată etapele de producție, se elimină referirea la presiunea specifică în etapa presării, stabilită la 300 de bari. Presiunea depinde în primul rând de tipul presei utilizate și, deoarece producătorii au prese de tipuri diferite, nu este relevantă referirea la valori specifice ale presiunii. Obiectivul fiecărui producător este de a obține o producție maximă de ulei din masa torefiată.

În scopul adaptării la nevoile și cerințele pieței, se elimină întru totul din caietul de sarcini indicația referitoare la volumele stabilite ale ambalajelor (0,25 l, 0,5 l, 0,75 l, 1,0 l). Uleiul de semințe de dovleac poate fi îmbuteliat în ambalaje cu volume diferite.

În ceea ce privește verificarea parametrilor fizico-chimici ai semințelor de dovleac, se elimină normele privind analizarea diverșilor parametri. Ceea ce contează este ca analiza diverșilor parametri fizico-chimici să respecte normele relevante aflate în vigoare.

Potrivit actualului caiet de sarcini, conținutul de umiditate al semințelor de dovleac la momentul livrării trebuie să fie de 6-9 % sau, după eventuala uscare (dacă depășește 9 %), de 6-7 %. Conținutul de umiditate al semințelor de dovleac, atât la momentul livrării, cât și după uscare, dacă este cazul, ar trebui armonizat și stabilit la maximum 9 %. În același timp, se elimină limita inferioară a conținutului de umezeală al semințelor de dovleac (6 %), deoarece este irelevantă: un conținut de umezeală mai mic de 6 % nu ar avea niciun impact asupra calității finale a uleiului de semințe de dovleac.

În ceea ce privește durata torefierii, stabilită la 30-60 de minute, se elimină limita inferioară (30 de minute) și se păstrează limita superioară (aproximativ 60 de minute). Nu este necesară stabilirea unei limite inferioare, deoarece timpul necesar pentru torefiere depinde de calitatea ingredientelor. Indiferent de aceste modificări, fiecare prelucrător trebuie să obțină, prin torefiere, o masă torefiată, de culoare maro-verzuie, cu o aromă de fructe cu coajă lemnoasă.

Punctul 4.5 din rezumat detaliază metoda de producție a uleiului „Štajersko prekmursko bučno olje”. Textul ar putea fi simplificat prin enumerarea, la punctul 3.4 al documentului unic, doar a etapelor de bază ale producției de „Štajersko prekmursko bučno olje” care trebuie să se desfășoare în aria geografică delimitată, fără niciun detaliu referitor la fiecare etapă în parte. Deoarece semințele de dovleac pot fi produse în afara ariei geografice delimitate, această etapă nu este considerată una dintre cele care trebuie să se desfășoare în aria geografică delimitată. Prin urmare, această etapă nu mai figurează la punctul 3.4 din documentul unic.

3. Etichetarea

Se propun noi norme privind etichetarea uleiului „Štajersko prekmursko bučno olje”. Ar fi rezonabil să se prevadă o etichetare simplificată și uniformă a uleiului „Štajersko prekmursko bučno olje”, indiferent dacă este ambalat în interiorul sau în afara ariei geografice delimitate.

Actualul punct 4.8 din rezumat conține prevederi diferite referitoare la ambalarea uleiului „Štajersko prekmursko bučno olje” în interiorul și în afara ariei geografice delimitate. Diferența este că uleiul „Štajersko prekmursko bučno olje” ambalat în aria geografică delimitată poate purta eticheta națională de calitate, în timp ce uleiul „Štajersko prekmursko bučno olje” ambalat în afara ariei geografice delimitate trebuie să se poată asigura trasabilitatea produsului până la sursă.

Dat fiind că trasabilitatea uleiului „Štajersko prekmursko bučno olje” trebuie asigurată indiferent unde este ambalat produsul, această dispoziție trebuie să se aplice deopotrivă ambalării în interiorul și în afara ariei geografice delimitate.

De asemenea, etichetarea uniformă a uleiului „Štajersko prekmursko bučno olje” este necesară pentru a se asigura conformitatea cu Regulamentul de punere în aplicare (UE) nr. 901/2012 al Comisiei din 2 octombrie 2012 de înregistrare a unei denumiri în Registrul denumirilor de origine protejate și al indicațiilor geografice protejate [Štajersko prekmursko bučno olje (IGP)] (2). În ceea ce privește etichetarea, respectivul regulament de punere în aplicare prevede că țara de origine (Slovenia) trebuie să fie indicată în același câmp vizual ca denumirea protejată, cu caractere de aceleași dimensiuni.

Pentru a se accentua și mai mult originea produsului, actualul logo pentru „Štajersko prekmursko bučno olje” se înlocuiește cu un logo nou în care figurează mențiunea „Proizvedeno v Sloveniji” (Produs în Slovenia).

4. Altele

Deoarece legislația indicată la rubrica „Zakonodaja” (Legislație) nu mai este în vigoare, se face referire în general la legislația în vigoare atât în Slovenia, cât și în UE.

Modificarea rubricii „Tehnika ocenjevanja bučnega olja” (Tehnici de testare pentru uleiul de semințe de dovleac) vizează îmbinarea categoriilor organoleptice „miros” (miros de ars și mirosuri străine) și „aromă” (rânced, aromă de ars, gusturi reziduale). Prin urmare, ca parte a testării organoleptice, mirosul este examinat în ceea ce privește râncezeala, mirosurile de ars și străine, în vreme ce aroma este examinată în ceea ce privește râncezeala, aromele de ars și gusturile reziduale. Astfel, va fi mai ușor de înțeles modul în care sunt evaluate proprietățile organoleptice ale uleiului de semințe de dovleac în ceea ce privește mirosul și aroma.

DOCUMENT UNIC

„ŠTAJERSKO PREKMURSKO BUČNO OLJE”

Nr. UE: SI-PGI-0105-01361 – 02.09.2015

DOP ( ) IGP ( X )

1. Denumirea

„Štajersko prekmursko bučno olje”

2. Statul membru sau țara terță

Slovenia

3. Descrierea produsului agricol sau alimentar

3.1. Tipul de produs

Clasa 1.5: Uleiuri și grăsimi (unt, margarină, ulei etc.)

3.2. Descrierea produsului căruia i se aplică denumirea de la punctul 1

„Štajersko prekmursko bučno olje” este un ulei alimentar vegetal, nerafinat, obținut prin presare din semințe de dovleac de calitate superioară, torefiate, provenind din dovleci cu caracteristici de plante oleaginoase.

„Štajersko prekmursko bučno olje” este de culoare de la verde închis la roșu și are un miros și un gust aromatice specifice. Acest ulei prezintă o compoziție interesantă de acizi grași: aproximativ 20 % acizi grași saturați, aproximativ 35 % acizi grași mononesaturați și aproximativ 45 % acizi grași polinesaturați. De asemenea, „Štajersko prekmursko bučno olje” este o sursă bogată de tocoferoli: 100 g de ulei conțin aproximativ 50 mg de vitamina E. Totodată, uleiul conține și alte vitamine, oligoelemente, carotenoide, aminoacizi rari și culoare naturală (clorofilă).

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

Soiurile de semințe de dovleac utilizate pentru producția de „Štajersko prekmursko bučno olje” nu sunt stabilite. Se utilizează semințe de dovleac (Cucurbita pepo). Semințele de dovleac trebuie să fie sănătoase, coapte, de culoare verde închis și lipsite de orice gust sau miros străin care ar putea indica alterări dăunătoare. Pentru verificarea semințelor de dovleac care urmează a fi prelucrate pentru obținerea uleiului „Štajersko prekmursko bučno olje” se utilizează următorii parametri fizico-chimici:

— prezența impurităților, care nu trebuie să depășească 1 %;

— conținutul de umezeală, care nu trebuie să depășească 9 %;

— conținutul minim de ulei: 40 %;

— proporția maximă de semințe deteriorate (lipsite de înveliș, zdrobite): 15 %.

3.4. Etape specifice ale producției care trebuie să se desfășoare în aria geografică delimitată

Toate etapele prelucrării semințelor de dovleac – recepționarea, depozitarea, curățarea, uscarea, măcinarea, rularea, torefierea, presarea, sedimentarea și controlul calității (analiză fizico-chimică și organoleptică) – trebuie să se desfășoare în aria geografică delimitată.

3.5. Norme specifice privind felierea, răzuirea, ambalarea etc. a produsului la care se referă denumirea înregistrată

—

3.6. Norme specifice privind etichetarea produsului la care se referă denumirea înregistrată

Trebuie să se asigure trasabilitatea produsului „Štajersko prekmursko bučno olje”. Fiecare producător are dreptul de a utiliza propriile sale ambalaje și propria sa etichetă. Totuși, pe etichetă sau altundeva pe ambalaj trebuie să figureze denumirea protejată „Štajersko prekmursko bučno olje”, împreună cu țara de origine (Slovenia), indicată cu caractere de aceleași dimensiuni și în același câmp vizual ca denumirea protejată, și cu logoul colorat al produsului și simbolul Uniunii. În schimb, prezența etichetei naționale de calitate este facultativă.

4. Delimitarea concisă a ariei geografice

Zona geografică unde are loc prelucrarea semințelor de dovleac pentru obținerea uleiului „Štajersko prekmursko bučno” este delimitată de o linie care leagă localitățile Dravograd și Slovenj Gradec, Mislinja și Velenje (unde linia de delimitare este reprezentată drumul național), Šoštanj, Mozirje, Nazarje, Vransko, Prebold, Zabukovica și Laško. De aici, linia continuă de-a lungul râurilor Savinja și Sava, trece pe lângă Radeče, Sevnica, Krško, Brežic până la Obrežje, de unde continuă de-a lungul frontierei naționale cu Croația până la frontiera națională cu Ungaria, apoi de-a lungul frontierei cu Ungaria până la frontiera cu Austria și apoi de-a lungul frontierei cu Austria (de-a lungul Alpilor Karawanken), revenind la Dravograd.

5. Legătura cu aria geografică

„Štajersko prekmursko bučno olje” este o specialitate culinară provenind din aria geografică delimitată la punctul 4 Fabricarea uleiului din semințe de dovleac în regiunile Štajerska și Prekmurje reprezintă o tradiție, așa cum o demonstrează documentele scrise care menționează înființarea, încă din 1750, a primei prese pentru ulei din semințe de dovleac la Fram. Producția la scară largă de semințe de dovleac în regiune a dus la crearea mai multor fabrici de prelucrare a semințelor de dovleac pentru obținerea uleiului care aplicau metode artizanale (Slovenska Bistrica, Središče ob Dravi, Selo pri Pragerskem etc.). În 1904, Albert Stigar a înființat la Slovenska Bistrica o fabrică pentru transformarea, prin metode artizanale, a semințelor de dovleac în ulei din semințe de dovleac. Regiunea Prekmurje nu are nicio uzină mare de producție, nu există aici decât întreprinderi mici care aparțin agricultorilor. Una dintre acestea este fabrica lui Feri Vučak din Vadarci în Goričko care funcționează de 130 de ani, în prezent fiind utilizată de către a patra generație a familiei acestuia pentru producția de ulei din semințe de dovleac.

Renumele „Štajersko prekmursko bučno olje” a depășit frontierele Sloveniei, acesta fiind cunoscut în alte țări europene, în Statele Unite, Australia, Rusia etc., așa cum o dovedesc, între altele, premiile pe care le-a obținut în 2007 la concursul IFE07 (The International food & drink event) de la Londra pentru cel mai novator produs.

Trimitere la publicarea caietului de sarcini

[articolul 6 alineatul (1) al doilea paragraf din prezentul regulament]

http://www.mkgp.gov.si/fileadmin/mkgp.gov.si/pageuploads/podrocja/Kmetijstvo/zascita_kmetijskih_pridelkov_zivil/SPBO_Z_spr_24_8_15.pdf

(1) JO L 343, 14.12.2012, p. 1.

(2) JO L 268, 3.10.2012, p. 3.